
ΑΡσίταςί 

Απίοπίο (ταπιθοί γνας οπε Οἱ Πα πιοςί ἱπιροτίαπί Ματχίςί {Ππίηκοτς ἴη [πε 20{Η1 οοΏ{ατγ. 
Πὶς νυτίῄπρς ατα ΠθανΙ]γ οοποριπεά γι πο απαἰγθῖς οἱ σίαῖΐο, οωἱίατε, ρο[βσαι 
Ιοαἀςι5Ηηϊρ, Ιάθο]ορίσαι ἩεραεπιοΏγ, Ιπίο]]θείιιαἰ5 απά ροµ[σαΙ ραγίος. Πο 5ρεπί Πὶ5 
]αδί οἰονεῃ γθαίς Ιπ ΜΠΙΙςδοΠπί 5 ΡΙί5οΠ5, ΥΥετε Πο Υυτοίο 22 “Νοίεροοκς”. Το ορηίτα 
απά ραἱάϊπρ Ίεπιο Οἱ ἴπεςο ΝοίεροοΚκς γ/α5 ἴπο ἀενε]ορπιεπί οί α παν” Ματχίσί 
«πδοίγ, αρριίςαΡΙο ἴο πε εοπά{ῆοης οἱ ἀάναποαεά οαρίἴα[ςπῃ. (σταπηδοί δαν [πα τοῖε ος 
ιο ΙπίεΙοείιια| α5 α ογαςία[ οπθ ἴπ ἴπο οοπίαχί οἱ ετεαΠπρ ἃ εοιΠίΘί ΠδρεπιοΠΥ. ΒΥ 
ΠδαρεπιοΏγ, (ταπηδοί πιθαηί [πο ροΓπιθαίοη {πτουαρποιί 5οεἱθίγ οί η εΠΏΊ{θ δγςίοπι οί 
ναµι1ες, αἰθίιαάες, Ὀο[εί5 απά πιοΓαΠ{γ Ὠιαί Πας {Πε οῄΗοοί οἱ 5αρροτᾶΠΡ {πο δίαίιις αιιο 
ἵπ Ῥουνετ τοεἰαίῖοης. ΠδρεπιοΏγ ἵη [Ππίς 6εη5ο πιἰρηί Ὄε ἀεῄπεά ἂ5δ απ οτραπἰΖζίηρ 
Ρτϊποῖρ]ε ἴπαί ἱ5 ἁϊῄαςεά ΡΥ {πε ρτοσεςς Οἱ 5οσἰαΠζαίοη 1πίο ενετγ ατεα οί ἀα1ἰγ Π{6. 


Εισαγωγικές παρατηρήσεις 

Ο Αντόνιο Γκράµσι συγκαταλέγεται μεταξύ των σπουδαιότερων μαρξιστών 
στοχαστών που σήµερα χαίρουν καθολικής εκτίμησης και οικουμενικού 
θαυμασμού. Θα μπορούσε να θεωρηθεί ὡς ο σημαντικότερος µαρξιστής της 
περιόδου που μεσολάβησε απὀ τον Α᾿ Παγκόσμιο Πόλεμο έως την πλήρη 
στερέωση του ιταλικού φασιστικού καθεστώτος. Η συνεισφορά του έγκειται στον 
συνδυασμό της επιστημονικής Θεωρίας µε τις πρακτικές ανάγκες και τα 
προβλήµατα των καταπιεζοµένων κοινωνικών τάξεων της εποχής του. 

Για τον Γκράμοσι, η φιλοσοφική σκέψη και η πολιτική επαναστατική δράση είναι 
στοιχεία αλληλένδετα, τα οποία οδηγούν στην αναζήτηση µιας γενικότερης 
φιλοσοφικής διάστασης σε κάθε πολιτικό αγώνα. Πρόκειται για µια 
προσωπικότητα που παρουσιάζει τα γνωρίσματα ενός μεγάλου επαναστάτη, 
στοχαστή και φιλοσόφου. Είναι ένας αγωνιστής, ο οποίος εκφράζει την 
εκμεταλλευόμενη εργατική τάξη, όπως αυτή διαμορφώθηκε στις ανεπτυγμένες 
συνθήκες της βιομηχανικής επέκτασης της Βόρειας Ιταλίας. Ταυτόχρονα, θα 
μπορούσε να χαρακτηριστεί ως ένας γνήσιος θεωρητικός που αφιερώνει τη 
σκέψη του στα πραγματικά προβλήµατα της καθημερινής ζωής των πλατιών 
λαϊκών μαζών. Το έργο του δεν συμβάλλει απλά στην ανάπτυξη του μαρξισμού, 
αλλά αποτελεί και µια σοβαρή κριτική επανεξέταση των αρχών του υπό το 
πρίσµα των ιδιαίτερων οικονοµικών, πολιτικών, κοινωνικών και πολιτιστικών 
συγκυριών της ιταλικής πραγματικότητας. 

Βιογραφικά στοιχεία και ιστορικό πλαίσιο διαμόρφωσης του έργου του 
Γεννήθηκε στο Άλες της Σαρδηνίας στις 23 Ιανουαρίου 1891 και έζησε τα παιδικά 
και εφηβικά του χρόνια σε ένα εξαιρετικά φτωχό περιβάλλον κάτω από άθλιες 
οικονομικές συνθήκες. Το 1911 κέρδισε µια υποτροφία για το Πανεπιστήµιο του 
Τορίνο. Με αυτόν τον τρόπο βρήκε τους πόρους, που η οικογένεια του 
αδυνατούσε να τού παρέχει και εγγράφηκε στο τµήµα Φιλολογίας, ενώ 
συγχρόνως παρακολουθούσε καιτα µαθήµατα της Νομικής σχολής. Παράλληλα 
µε τις σπουδές του, ήρθε σε επαφή µε τη σοσιαλιστική σκέψη και το εργατικό 
κίνημα. Αρχικά, η συµµετοχή του στο σοσιαλιστικό κίνηµα είχε τον χαρακτήρα 
του παρατηρητή και συνομιλητή, αλλά στη συνέχεια µετατράπηκεσε µια δυνατή 
και ενεργό ιδεολογική στράτευση. Όι µεγάλες απεργίες του Τορίνο το 1913 
συγκλόνισαν τον Γκράμσι και κατεύθυναν τη σκέψη του πέρα απὀ το στενό 
πλαίσιο της ακαδημαϊκής κουλτούρας. Έγινε µέλος του ιταλικού σοσιαλιστικού 
κόμματος και σε σύντομο χρονικό διάστηµα αναδείχθηκε σε καθοδηγητικό 
στέλεχος. 

Το 1915 ανέλαβε τη σύνταξη της καθημερινής σοσιαλιστικής εφημερίδας του 
Τορίνο Π{ σγἰᾷο ἀεί Ῥομοίο, την έκδοση του κεντρικού οργάνου του σοσιαλιστικού 
κόμματος ΑΌὐπη και το 1916 άρχισε µια σειρά διαλέξεων σε σοσιαλιστικές 
λέσχες. Ἡ δημοσιογραφική δραστηριότητα του οργανωτή και του 
προπαγανδιστή της προλεταριακής κουλτούρας βοήθησε τον Γκράµσι να 
προσδιορίσει πληρέστερα τις ιδέες του στα όρια ενός μαρξισμού, που δεν 
αποδέχεται δογµατικά, αλλά τον αντιπαραβάλλει µε την ιταλική πολιτιστική 
παράδοση. Την Οκτωβριανή Επανάσταση του 1917, που έδωσε πραγµατικό 
σχήµα και υπόσταση στις θεωρητικές αναζητήσεις του Γκράμσι, ακολούθησαν 
επαναστατικά κινήματα σε ἆλλες ευρωπαϊκές χώρες και στην Ιταλία, τα οποία -- 
µε εξαίρεση το ρωσικό- ηττήθηκαν. Οι επαναστατικές εξελίξεις διέλυσαν πολλές 
συγχύσεις και κατάλοιπα ιδεαλισμού και φιλελευθερισμού, αποσαφηνίζοντας 
τους προσανατολισμούς της σκέψης και της δράσης του Γκράμσι. Το ίδιο έτος, το 
οποίο σημαδεύτηκε απὀ τη σκληρή καταστολή των δυναμικών εργατικών 
αγώνων του Τορίνο, αναδύθηκε ορµητικά η πολιτική προσωπικότητα του 
Γκράµσι ως νέου τύπου σοσιαλιστής. Ἡ µοναδική του ικανότητα να 
αντιμετωπίζει αποτελεσματικά τα πολύπλοκα προβλήµατα του σοσιαλιστικού 
τμήματος του Τορίνο, συνετέλεσε σηµαντικά στην εκλογή του ως γραμματέα τῆς 
μαζικής αυτής οργάνωσης, η οποία ήταν η πιο μαχητική και επαναστατική του 
ιταλικού σοσιαλιστικού κόμματος. 

Καρπός της καινούριας ιδεολογικής, οργανωτικής και πολιτικής δράσης του 
Γκράμοσι ήταν η ίδρυση ενός νέου περιοδικού του ΟΥΤά4ΐπε Πµουο, το οποίο διεύθυνε 
ο ίδιος µε συνεργάτες τους Τολιάτι, Ἰάσκα και Τερατσίνι. Ἡ εφημερίδα γνώρισε 
γρήγορα την επιτυχία ανάμεσα στους εργάτες του Τορίνο, όταν από το 7ο φύλλο 
της, κατά το πρότυπο τῆς ρωσικής εμπειρίας των «σοβιέτ», έθεσε καθαρά το 
θέµα της εργατικής αυτοδιαχείρισης µε τα εργοστασιακά συμβούλια. Σύµφωνα 
µε όσα υποστήριζε το ΟΥ/ᾷΐπε πιμουο, ο εργάτης µε τη συµµετοχή του στις 
ενδοεργοστασιακές επιτροπές κατανοούσε την παραγωγική διαδικασία, τη θέση 
του τόσο στην παραγωγή όσο και στη μοντέρνα βιομηχανική κοινωνία. 
Ειδικότερα, ο βιομηχανικός εργάτης συνειδητοποιεί το ιστορικό ταξικό του 

καθήκον µέσα στο εργοστάσιο, εκεί που η ταξική σύγκρουση παίρνει αμεσότερη 
μορφή. 

Ἡ εμπειρία των εργοστασιακών συμβουλίων, την οργάνωση των οποίων είχε 
αναλάβει ο Γκράµσι, αποτέλεσε για τον ίδιο τη βάση, πάνω στην οποία έπρεπε 
να στηριχθεί η προσπάθεια για την ανανέωση, την εξυγίανση, τη 
ριζοσπαστικοποίηση του ιταλικού σοσιαλιστικού κόµµατος και την ανάδειξη 
καινούριων στελεχών, έτσι ώστε να δημιουργηθεί ένα νέο, επαναστατικό 
πολιτικό κόμμα. Στις 21 Ιανουαρίου 1921 η αριστερή πτέρυγα του Σοσιαλιστικού 
Κόμματος µε επικεφαλής τον Γκράµσι αποφάσισε να ιδρύσει το Κομμουνιστικό 
Κόμμα Ιταλίας, τµήµα της Τρίτης Διεθνούς και να συγκαλέσει το πρώτο του 
συνέδριο, αφού προηγουμένως είχε αποχωρήσει απὀ το 17ο συνέδριο του 
Σοσιαλιστικού Κόμματος στο Λιβόρνο. 

Το 1922 στο 2ο συνέδριο του Κομμουνιστικού Κόμματος τῆς Ιταλίας ο Γκράμσι 
εκλέχθηκε να το αντιπροσωπεύσει στη Μόσχα, στην εκτελεστική επιτροπή της 
Κομμουνιστικής Διεθνούς, ενώ η ηγεσία του κόµµατος πέρασε στην ισχυρή 
αριστεριστική ομάδα του Αμαντέο Μπορντίγκα. Αυτή η περίοδος ήταν 
σηµαντική για την πολιτική εμπειρία, τον προσανατολισμό και τη θεωρητική 
διαµόρφωση του Γκράμσι, καθώς του παρέχεται η δυνατότητα να τοποθετηθεί 
κριτικά ὡς προς το δογµατισµό και τον οργανωτισµό της καθοδήγησης του 
εκτελεστικού γραφείου του κόµµατος απὀ το Μπορντίγκα. Ὡς αποτέλεσµα της 
στενότερης επαφής του µε το Λλενινισµό, στο Γκράµσι ωρίµασε η πεποίθηση ότι 
ένα επαναστατικό κόμμα έπρεπε πρωταρχικά να κατακτήσει µια πολιτική και 
ιδεολογική ενότητα, να είναι συμπαγές, πειθαρχηµένο και συγκεντρωτικό, να 
αποφεύγει την εσωστρέφεια και να µην περιορίζεται µόνο σε µια καθαρά 
παιδαγωγική και προπαγανδιστική λειτουργία. 


Τον ίδιο χρόνο ο Μουσολίνι οργάνωσε την «πορεία εναντίον της Ρώμης», µε 
σκοπό, εκμεταλλευόμενος τη διάσπαση των εργατικών και δημοκρατικών 
δυνάµεων εκείνης της περιόδου, να καταλάβει την εξουσία, σχηματίζοντας 
κυβέρνηση µε τη συνέργεια του βασιλιά και άλλων οµάδων. Ο φασισμός είχε 
αναπτύξει ένα μηχανισμό καταστολής του επαναστατικού κινήματος και 
διέθετε τις δικές του ένοπλες δυνάμεις, που καθημερινά ασκούσαν βία. Το 19250 
Γκράµσι μετατέθηκε στη Βιέννη, ενώ στις εκλογές της 6ης Απριλίου 1924 
εκλέχθηκε βουλευτής στην επαρχία Βένετο και επέστρεψε στην Ιταλία. Εκεί, η 
δραστηριότητα του ως ηγετικού στελέχους του Κ.Κ.Ι. εντάθηκε σε µια εποχή, 
κατά την οποία το φασιστικό καθεστώς άρχισε να επιβάλλει δυναμικά την 
παρουσία του και η φασιστική κυβέρνηση εκδήλωνε καθαρά τις προθέσεις της 
να μετατραπεί σε δικτατορία. Η αντίληψη του Γκράμσι για τον αγώνα εναντίον 
του φασισμού διέπεται απὀ τη δηµιουργία ενός μαζικού μετώπου, που Θα 
καθοδηγείται απὀ τις «εργατικές και αντιφασιστικές επιτροπές», οι οποίες θα 
λειτουργούν ως ένα οργανωτικό σχήµα αντίστασης και ταυτόχρονα ως βάση για 
µία αυτόνομη εξέγερση των εργαζομένων τάξεων. 

Παράλληλα, ο Γκράμµσι, στράφηκε κατά του Μπορντίγκα και της πολιτικής της 
ομάδας του, έχοντας ως µέσο την έκδοση του κεντρικού δημοσιογραφικού 
οργάνου του κόμματος 1, ηπ[α, που εξέφραζε τη θέση περί ενότητας όλων των 
εργαζομένων και γενικότερα του λαού στην πάλη εναντίον του φασισμού. Στο 
30 συνέδριο του Κ.Κ.Ι. στη Λυών ο αγώνας του Γκράµσι καρποφόρησε, µε 

αποτέλεσµα το κόµµα να απορρίψειτις θέσεις του Μπορντίγκα και να διαγράψει 
απόὀτις τάξεις του αυτόν καιτα στελέχη που τον ακολουθούσαν. 


Το 1926 το φασιστικό καθεστώς είχε επικρατήσει στην Ιταλία και αποκτώντας 
την απόλυτη εξουσία, διέλυσε τη Βουλή. Τον Νοέμβριο του ίδιου χρόνου έθεσε 
και τυπικά εκτός νόµου το Κ.Κ.Ι. καιτις υπόλοιπες δημοκρατικές οργανώσεις. Το 
αποκορύφωμα των φασιστικών διώξεων ήταν η σύλληψη, ύστερα απὀ την 
καθιέρωση εκτάκτων νόμων, των ηγετών των πολιτικών κομμάτων, ανάµεσα 
στους οποίους και του Γκράµσι, που υπήρξε τότε γενικός γραμματέας και 
κοινοβουλευτικός εκπρόσωπος του Κ.Κ.Ι. Ο κορυφαίος πολιτικός στοχαστής 
φυλακίστηκε σε αυστηρή απομόνωση, εξορίστηκε και παραπέμφθηκε ενώπιον 
του Ειδικού Δικαστηρίου µε τις κατηγορίες της συνομωσίας εναντίον του 
κράτους, της προτροπής σε εμφύλιο πόλεμο, τῆς υποκίνησης του ταξικού µίσους, 
τῆς υπεράσπισης του εγκλήματος και της ανατρεπτικής προπαγάνδας. Η δίκη 
αυτή ονομάστηκε «μεγάλη», επειδή στη θέση των κατηγορουμένων βρέθηκε όλη 
η κομμουνιστική ηγετική οµάδα και είχεως αποτέλεσµα την εικοσαετή κάθειρξη 
του Γκράμοι. 


Χαρακτηριστικό ντοκουμέντο για τη ζωή του στη φυλακή είναι τα «Γράμματα» 
προς την οικογένεια του και τα «Τετράδια», που γράφτηκαν από το 1929 έως το 
1935 και μαρτυρούν την έντονα στρατευµένη διανοητική του εργασία. Στα 
«Τετράδια» -τα οποία αποτελούν ένα σύνολο αποσπασµατικών σημειώσεων και 
θέσεων «προσωρινού χαρακτήρα»- ο Γκράμσι είδε τα γεγονότα µε µίαν άλλη 
προοπτική, αποκοµµένα από την αμεσότητα της ταξικής πάλης και προσπάθησε 
να γενικεύσει τα συμπεράσματά του. Επίκεντρο του έργου αυτού είναι η 
ανάλυση του προβλήματος του Κράτους, της Ηγεμονίας, του πολιτικού 
κόμματος, των διανοουμένων και η αναζήτηση µιας γενικότερης φιλοσοφικής 
τοποθέτησης των πολιτικών θεμάτων. Τα «Τετράδια», στα οποία αναπτύσσονται 
θεωρητικά και πρακτικά ζητήματα του εργατικού κινήµατος και εθνικά, 
πολιτιστικά προβλήµατα τῆς Ιταλίας, δεν ολοκληρώθηκαν, καθώς έπειτα από 
µία γενική κατάρρευση του ήδη καταπονηµένου και φιλάσθενου οργανισμού 
του, ο Γκράμµσι πέθανε σε ηλικία 46 ετών στις 27 Απριλίου 1937. 


Το πνευματικό έργο του Γκράμσι συνδέεται στενά µε το ιστορικό πλαίσιο και 
τους πολιτικούς προσανατολισμούς της εποχής του. Η νίκη της Οκτωβριανής 
Επανάστασης, η οικοδόμηση του σοσιαλισμού στη Ρωσία και η ήττα των 
επαναστατικών κινημάτων στην υπόλοιπη Ευρώπη διαμόρφωσαν τα όρια, µέσα 
στα οποία κινήθηκαν οι προβληματισμοί του Γκράµσι. Την πορεία 
ανοικοδόμησης στου σοσιαλισμού στη Σοβιετική Ένωση δεν τη θεωρεί 
ανεξάρτητη, αναπόσπαστη απότις επαναστατικές εξελίξεις στη Δυτική Ευρώπη, 
αλλά ανακαλύπτει στοιχεία αμοιβαίας επίδρασής τους. Βάσει της παραπάνω 
θεώρησης εμβαθύνει στις ιδιόµορφες συνθήκες, κάτω απὀ τις οποίες 
αναπτύχθηκαν λιγότερο ή περισσότερο οι καπιταλιστικές χώρες, ανάμεσα σε 
αυτές και η Ιταλία. 


Η γκραμσιανή αντίληψη για το κράτος 

Ο κεντρικός άξονας του έργου του Γκράμσι είναι η θεωρία του κράτους, η οποία -- 
συμπυκνώνοντας τις ιδέες του για την πολιτική- συνέβαλε στην σύγχρονη 
πολιτική σκέψη. Όι θέσεις του για το κράτος χαρακτηρίζονται από µια 

οικονοµική-πολιτική αντίληψη της ιστορίας, µια διεισδυτική γνώση των 
νεότερων κοινωνικών, οικονοµικών, πολιτικών εξελίξεων και µια βαθιά 
αφομοίωση της μεθόδου και των συμπερασμάτων του Μαρξ, του Ένγκελς και 
του Λένιν. Όλα τα επιµέρους θέµατα των «Τετραδίων της φυλακής» συγκλίνουν 
στην ορθή συνολική κατανόηση του Κράτους, την οποία δεν αντιμετωπίζει ως 
αφηρημένη, θεωρητική αναζήτηση, αλλά αποτελεί για τον ίδιο αναπόσπαστο 
τµήµα της επαναστατικής θεωρίας. 

Ο Γκράμσι, στην προσπάθεια του να επαναπροσδιορίσει τη διαλεκτική σχέση 
κράτους και κοινωνίας, οριοθετεί τη µεθοδολογική διάκριση μεταξύ ιδιωτικής 
κοινωνίας ή κοινωνίας των πολιτών και πολιτικής κοινωνίας. Ἡ πολιτική 
κοινωνία, έκφραση της οποίας είναι το κράτος ή η κυβέρνηση µε την ευρεία 
έννοια, στηρίζεται σε κατασταλτικούς μηχανισμούς (στρατός, αστυνομία, 
δικαστήρια, διοικητική γραφειοκρατία και φυλακές) που επιβάλλουν τη 
συμμόρφωση προς τη βούληση της εξουσίας. Στην ιδιωτική κοινωνία 
προσιδιάζουν η ιδεολογία µε τις διάφορες µορφές της (φιλοσοφία, οικονομία, 
δίκαιο, θρησκεία, τέχνη, κουλτούρα, επιστήμη) και οι θεσμοί, όπως η οικογένεια, 
η εκπαίδευση, τα ἐπικοινωνιακά µέσα, ο τύπος, οι εκδοτικοί οίκοι, η εκκλησία, τα 
συνδικάτα και τα πολιτικά κόμματα, οι οποίοι στοχεύουν στην αναπαραγωγή 
και εξάπλωσή τῆς. Οι ιδεολογικοί αυτοί μηχανισμοί συντηρούν και μεταδίδουν 
κρατούσες συνήθειες, παραδόσεις, αντιλήψεις και προλήψεις, καλλιεργώντας 
µία «φεύτικη συνείδηση» και εκμαιεύοντας δια τῆς πειθούς τη συναίνεση και την 
προσχώρηση των εξουσιαζοµένων στο πολιτικό καθεστώς. 


Κατά τον Γκράμσι, το νεώτερο αστικό κράτος δεν περιορίζεται στους δηµόσια 
αναγνωρισμένους κυβερνητικούς μηχανισμούς, αλλά επεκτείνεται δυναμικά και 
στους θεωρούµενους ιδιωτικούς θεσμούς, στους οποίους δημιουργείται και 
αναπαράγεται η ταξική εξουσία. Δεδομένης τῆς ηγεμονίας της αστικής τάξης, το 
κράτος ρέπει προς την κατάκτηση της κοινωνίας των πολιτών, δηλαδή τον 
δηµόσιο χώρο άσκησης κριτικής και διαμόρφωσης της δημοκρατικής κοινής 
γνώμης. Η οικονομικά κυρίαρχη τάξη χρησιμοποιεί την πολιτική και την 
ιδιωτική κοινωνία, για να εξασφαλίσει και να συντηρήσει την πολιτική 
κυριαρχία και να νοµιµοποιηθεί, να γίνει «διευθύνουσα», στηριζόμενη στη 
συγκατάθεση των κυβερνωμµένων. 

Οι σχέσεις ιδιωτικής και πολιτικής κοινωνίας δεν είναι πάντα ομαλές, αλλά 
συχνά είναι δυνατόν να επέλθει ρήξη μεταξύ τους, στην περίπτωση που έχει 
ξεσπάσει έντονη κρίση στο εσωτερικό τῆς κοινωνίας των πολιτών και τίθεται το 
πρόβλημα µίας νέας ἨΗγεμονίας, η οποία θα οδηγήσει στην ανάπτυξη νέων 
μορφών πολιτικών σχέσεων. Όταν αμφισβητηθεί η ηγεμονία της κυρίαρχης 
κοινωνικής τάξης, οι ιστορικές βάσεις του Κράτους κλονίζονται. Τότε, υπάρχει το 
ενδεχόμενο µέσω επαναστατικών αγώνων να εγκαθιδρυθεί µια καινούργια 
Ηγεμονία, η οποία θα έρθει αντιμέτωπη µε τις αντιδράσεις των παλαιών, 
παραδοσιακών δυνάµεων. Σύμφωνα µε τον Γκράμσι, η νέα κυρίαρχη τάξη έχει 
το καθήκον να μεταμορφώσει οιζικά την ιδιωτική κοινωνία, προσαρµόζοντάς 
την στη νέα πραγματικότητα, χρησιμοποιώντας τους εξαναγκαστικούς 
μηχανισμούς, που διαθέτει το Κράτος. Είναι, επίσης, δυνατόν στην περίπτωση 
που έχει δημιουργηθεί χάσμα μεταξύ τῆς ιδιωτικής και της πολιτικής κοινωνίας, 
µε αποτέλεσµα την υπονόμευση της ηγεμονίας της κυρίαρχης τάξης, να 

προκύψει µία ακραία µορφή πολιτικής κοινωνίας. Ἡ κοινωνία αυτή µε βίαια 
µέσα θα εναντιωθεί στις νέες διεκδικήσεις και θα επιδιώξει να συντηρήσει την 
παλαιά τάξη πραγμάτων, ανασυνθέτονταςτις κλονιζόµενες δυνάμεις. 

Όταν η ιδιωτική κοινωνία είναι πρωτόγονη και ανοργάνωτη, όπως στα 
απολυταρχικά συστήµατα, το κράτος θεωρείται το βασικό όργανο της ηγεμονίας 
της κυρίαρχης τάξης. Στην περίπτωση της Οκτωβριανής Επανάστασης, το 
πρωταρχικό καθήκον του Λένιν και των Ρώσων επαναστατών ήταν η κατάληψη 
και στη συνέχεια η ανατροπή του κρατικού μηχανισμού. Σε ένα δεύτερο επίπεδο, 
αναπτύχθηκε µία αληθινή κοινωνία των πολιτών σε αρμονία µε την κοινωνική- 
οικονομική υποδομή. Αντίθετα, η κατάσταση είναι τελείως διαφορετική στις 
χώρες των δυτικών συστηµάτων, όπου η ιδιωτική κοινωνία είναι ισχυρά 
συγκροτημένη και αποτελεί το κύριο πεδίο τῆς πάλης των επαναστατικών 
κινημάτων της Δυτικής Ευρώπης. 

Στη σύγχρονη εποχή η πολιτική κοινωνία και η κοινωνία των πολιτών 
διαπλέκονται στενά, καθώς το Κράτος διεισδύει στην ιδιωτική κοινωνία και στη 
γενική έννοια του Κράτους υπεισέρχονται στοιχεία, που αποδίδονται στον όρο 
της κοινωνίας των πολιτών. Ὑπό αυτήν την έννοια, το σύγχρονο κράτος 
συντίθεται απὀ την ιδιωτική κοινωνία και την πολιτική κοινωνία, δηλαδή ασκεί 
ηγεμονία «Οωρακισμένη µε καταναγκασμµό», που είναι συνάρτηση τῆς 
ικανότητάς της να επιβάλλεται συστηµατικά και συγχρόνως να πείθει ότι 
πρέπει να επιβάλλεται. Για τον Γκράµσι, ο χώρος τῆς ιδιωτικής κοινωνίας µε 
τους θεσμούς της τοποθετείται ανάµεσα στην οικονοµική βάση και το νοµικό- 
πολιτικό εποικοδόµηµα, παίζοντας συνδετικό ρόλο. 


Κεντρικός πυρήνας των απόψεών του είναι η αντίληψη για τον ταξικό 
χαρακτήρα του Κράτους, το οποίο δεν έχει ὡς μοναδικό στόχο τη ούθμιση της 
κοινωνίας. Το Κράτος δεν είναι ένας θεσμός αναπόφευκτος, του οποίου η 
εξαφάνιση θεωρείται ουτοπία ή οδηγεί κατ ανάγκην στην αναρχία. Ο Γκράμµσι 
θεωρεί ότι µία πραγματικά ρυθµισµένη κοινωνία προὐποθέτει τον μαρασμό του 
κράτους, που µπορεί να πραγµατοποιηθεί, όταν θα έχουν καταργηθεί οι 
κοινωνικές τάξεις, µε αποτέλεσµα την απορρόφηση τῆς ιδιωτικής κοινωνίας από 
την πολιτική. Η πορεία προς τον σχηματισμό ενός νέου κοινωνικού οργανισμού, 
η ολοκλήρωση του οποίου θα σηµάνει την κατάργηση της διάκρισης μεταξύ 
κυρίαρχων και κυριαρχούµενων, δεν µπορεί να είναι ευθύγραμμη και δεν θα 
επιτευχθεί µόνο µέσω της κοινωνικοποίησης των µέσων παραγωγής. Είναι 
αναγκαία, πριν τη δηµιουργία της ιδιωτικής κοινωνίας, µία περίοδος 
«κρατολατρείας» στην πρώτη φάση της εργατικής εξουσίας, διότι αυτή, σε 
αντίθεση µε την αστική, δεν είχε τη δυνατότητα µίας ανεξάρτητης πολιτιστικής 
ανάπτυξης. 

Τέλος, ένα βασικό σηµείο στη µελέτη του Κράτους είναι εκείνο των σχέσεων 
ανάμεσα στην εθνική και τη διεθνή διάσταση που παρουσιάζει κάθε Κράτος. Για 
τον Γκράμσι, κάθε κατάσταση µε διεθνή προοπτική πρέπει να εξετάζεται στην 
εθνική της πλευρά, έχοντας ως σηµείο αφετηρίας το έθνος. Το κόμμα της 
εργατικής τάξης οφείλει να κατανοήσει τις εθνικές ιδιαιτερότητες, ώστε να έχει 
τη δυνατότητα να τις ελέγχει και να τις κατευθύνει. Μόνο µε αυτόν τον τρόπο, η 
εργατική τάξη µπορεί να καθοδηγήσει εθνικά ή τοπικιστικά κοινωνικά 

στρώματα και να κατακτήσει την ἨΗγεμονία, στην έννοια τῆς οποίας 
διαπλέκονται αιτήµατα εθνικού χαρακτήρα. 


Η οριοθέτηση της έννοιας της Ηγεμµονίας απὀ τον Γκράμσι 

Αδιαμφισβήτητα ο Γκράμσι συνέβαλλε στην εξέλιξη της μαρξιστικής αντίληψης 
περί Κράτους. Είναι ο κύριος εισηγητής της θεωρίας της Ηγεμµονίας, η οποία 
θεμελιώνεται στη βάση των ιστορικών και πολιτικών συνθηκών που 
επικρατούσαν στην εποχή του. Ο όρος Ηγεμονία, πριν τον χρησιμοποιήσει ο 
Ιταλός στοχαστής, ήταν ήδη γνωστός στη μαρξιστική φιλολογία, κυρίως στη 
ρωσική, καθώς συναντάται πολλές φορές στα κείµενα του Λένιν και της 
Κομμουνιστικής Διεθνούς Ἐπιτροπής. Επικρατεί η άποψη ότι η έννοια της 
Ηγεμονίας αποτελεί το σταθερότερο και βαθύτερο σηµείο επαφής και 
προσέγγισης ανάµεσα στον Γκράμµσι καιτον Λένιν. 

Η αντίληψη του Γκράμσι για την Ηγεμονία εμπεριέχει τη γενική θεώρηση της 
πράξης, εδραιωµένη στην ενότητα θεωρίας και δράσης, καθώς και στη 
διαλεκτική σχέση του ανθρώπου µετη φύση, την οικονομία, την πολιτική και την 
ιστορία. ΗΠ σύνδεση θεωρίας και πράξης του επιτρέπει να διαπιστώσει τη µεγάλη 
φιλοσοφική αξία της κατάκτησης τῆς Ηγεμονίας από την εργατική τάξη. Η 
ιστορική αυτή εξέλιξη θα οδηγήσει στον μετασχηματισμό, στην οικοδόμηση µίας 
νέας κοινωνίας, οικονοµικής δοµής, πολιτικής οργάνωσης και ενός καινούριου 
ιδεολογικού και πολιτιστικού προσανατολισμού. Για τον Γκράµσι, η Ηγεμονία 
είναι µία καθολική, ευρεία έννοια που επιχειρεί συνεχώς να επικρατήσει σε όλα 
τα επίπεδα της κοινωνικής συμβίωσης και εκφράζει την οργάνωση, τον τρόπο 
παγίωσης τῆς κοινωνίας στη βάση σύνθετων, αντιτιθέµενων συµφερόντων και 
αναγκών. Δεν ανάγεται αποκλειστικά στον χώρο του νομικού, πολιτικού και 
ιδεολογικού εποικοδοµήµατος, διότι οι ρίζες της τοποθετούνται στον χώρο της 
οικονοµικής βάσης και επομένως επενεργεί στις μεθόδους γνώσης, στον τρόπο 
σκέψης, στη διαμόρφωση των συνειδήσεων, στις ιδεολογικές κατευθύνσεις, αλλά 
και στις οικονομικές, πολιτικές και οργανωτικές δοµές τῆς κοινωνίας. 

Ο Γκράµσι αναφέρεται στην Ηγεμονία ως διαδικασία γένεσης και άσκησης της 
εξουσίας σε δύο αλληλένδετα επίπεδα, την πολιτική, οικονομική επικράτηση και 
την ηθική, διανοητική υπεροχή, καθώς θεωρεί ότι η πολιτική εξουσία στηρίζεται 
συγχρόνως στον καταναγκασμµό, στη βία, στην οικονομική κυριαρχία, αλλά και 
στην συναίνεση και διαπαιδαγώγηση. Ακόμη και αν µία τάξη ελέγχει τις 
κρατικές δοµές και τα µέσα παραγωγής, είναι απολύτως απαραίτητο να ασκεί 
στρατηγικές συναινετικής καθολικοποίησης των συµφερόντων της, 
επικυρώνοντας και αποδεικνύοντας µε πρακτικό τρόπο τη νομιμότητα της 
εξουσίας της. 

Ο Ιταλός θεωρητικός διαπίστωσε ότι στις χώρες της Δυτικής Ευρώπῆς, όπως η 
Ιταλία, η αστική τάξη, εκτός από την κοινωνική και οικονομική της κυριαρχία, 
κατόρθωσε να εδραιώσει την ιδεολογική της Ηγεμονία και να διαποτίσει ηθικά 
και πνευματικά την κοινωνία. Ἡ Ηγεμονία ορίζεται ως µία ταξική εξουσία, η 
οποία δεν υπόκειται σε αμφισβήτηση και γίνεται αντιληπτή ως αναγκαία και 
παγκόσμια µέσω τῆς ιδεολογίας, των αξιών, της θρησκείας και της ηθικής. Ένα 
ιστορικό παράδειγµα Ηγεμονίας είναι αυτό της γαλλικής αστικής τάξης κατά 
τον 18ο αιώνα, η οποία κατόρθωσε µε επιτυχία πριν την πραγματοποίηση της 

Γαλλικής Επανάστασης να κάνει καθολικά αποδεκτό το όραμά της για τον 
κόσµο, µε αποτέλεσµα η κατάληψη της εξουσίας από αυτήν να θεωρείται 
φυσική και νόμιμη διαδικασία. 

Ο Γκράμσι πίστευε ότι η ανάπτυξη της θεωρίας της Ηγεµονίας ήταν αναγκαία 
προὐπόθεση για την ταξική πάλη καιτην απόρριψη κάθε µορφής οικονοµιστικής 
αντίληψης στα πλαίσια του εργατικού κινήματος. Ο οικονοµισµός παρεμπόδιζε 
την εργατική τάξη και το κομμουνιστικό κόμμα απὀ τη λήψη αναγκαίων 
πολιτικών πρωτοβουλιών, απὀ την ανάδειξή τους σε αυτόνομη, ηγεμονική, 
κοινωνική και πολιτική δύναμη και εκµηδένιζετην πνευματική τους βούληση. Η 
δυνατότητα πνευματικής επιρροής και ιδεολογικής αγωγής της αστικής τάξης 
επέδρασε αποσυνθετικά στην εργατική τάξη και την έφερε σε υποδεέστερη 
θέση. Ειδικότερα, η εργατική τάξη δεν κατόρθωσε να εκφράσει τα ταξικά της 
συμφέροντα µε συνεκτικό τρόπο στο επίπεδο της πολιτικής και της κουλτούρας 
και να συνειδητοποιήσει τον ιστορικό της ρόλο. 


ἩΗ πολυπλοκότητα του περιεχοµένου του όρου της Ηγεµονίας και η χρήση του 
απὀ τον Γκράμµσι στον γραπτό πολιτικό του λόγο οδήγησαν τους μελετητές της 
γκραμσιανής πολιτικής θεωρίας στην εξαγωγή διαφόρων και συχνά 
αντιτιθέµενων ερμηνειών. Ο Τιςεῖαπο (ταρρί ταυτίζει την έννοια της Ηγεμονίας 
με αυτήν της δικτατορίας του προλεταριάτου, τονίζοντας ότι «η ηγεμονία είναι 
ικανότητα καθοδήγησης, κατάκτησης συμμαχιών και εξασφάλισης κοινωνικής 
βάσης στο προλεταριακό κράτος». Για τον «τιαρρὶ, «η δικτατορία του 
προλεταριάτου είναι η πολιτική µορφή, µε την οποία εκφράζεται η διαδικασία 
της κατάκτησης καιτης πραγµάτωσης τῆς ηγεμονίας». 

Όσον αφορά την αντίληψη της έννοιας της Ηγεμονίας από το Ν. Πουλαντζά, 
αυτός υποστηρίζει ότι η διάκριση που προτείνει ο Γκράµσι ανάµεσα στην 
Ηγεμονία και την κυριαρχία είναι µόνο τυπικά συμπληρωματική και διαλύει την 
ειδικότητα του πολιτικού στοιχείου. Του ασκεί κριτική, διότι εξακολουθεί «να 
διατηρεί την περιγραφική μαρξιστική αντίληψη περί κράτους ως «οργάνου 
καταναγκασμού και βίας», αν και ήξερε να διακρίνειτη σημασία του ηγεμονικού 
χαρακτήρα της εκμεταλλευτικής εξουσίας». 

Συμπερασματικά, Θα λέγαμε ότι η Ηγεμονία γεννάται, εξελίσσεται µέσα σε 
συγκεκριµένα πλαίσια ιστορικών συνασπισμών, δηλαδή ιστορικά 
διαμορφωμµένων ταξικών συμμαχιών και αποτελεί µία πλήρη κοινωνική 
διαδικασία, που αφορά όλο το φάσμα τῆς κοινωνικής οργάνωσης, των ταξικών 
σχέσεων και των δομών της πολιτικής εξουσίας. Δεν αναφέρεται σε ένα 
μοναδικό, ενεργό πολιτικό φορέα, αλλά σε µία πλειάδα αλληλοθεσπισµένων 
κοινωνικών και πολιτικών υποκειμένων, τα οποία παλεύουν για την κατάκτηση 
ή την αμφισβήτηση της Ηγεμονίας. Σε τελική ανάλυση, η Ηγεμονία είναι µία 
έννοια ευρύτερη από την κυριαρχία ή την ιδεολογία, καθώς συνδέεται άµεσα µε 
τον τρόπο ζωής της κοινωνίας και εκτείνεται από το επίπεδο της καθημερινής 
πρακτικής συνείδησης έως αυτό των δομών νοµιµοποίησης των κυρίαρχων 
σχέσεων τῆς πολιτικής εξουσίας. 

Ο Γκράμσι ὡς μελετητής της κουλτούρας των εξαρτηµένων τάξεων 

Ένα θέµα, το οποίο ο Γκράμοσι μελέτησε ιδιαίτερα είναι η κουλτούρα των λαϊκών 
στρωμάτων, ὀχι µε την έννοια της απλής πολυµάθειας και της συσσώρευσης 
εγκυκλοπαιδικών γνώσεων, αλλά ὡς το προίόν µίας αυστηρής, πνευματικής 
οργάνωσης, «πειθαρχίας του εσωτερικού εγώ και κατἀκτησης µίας ανώτερης 
συνείδησης, µε την οποία το άτοµο είναι σε θέση να κατανοήσει την ιστορική του 
αξία, τη λειτουργία του στη ζωή, τα δικαιώµατα και τα καθήκοντά του». Για τον 
Γκράµσι, τα πρωτογενή ερείσματα της προσπάθειας για την παραγωγή, την 
ανασύσταση, ακόµη και την αμφισβήτηση των κατεστηµένων πολιτικών 
πρακτικών βρίσκονται στην κουλτούρα της καθημερινής ζωής των ατόμων και 
των οµάδων, στην οποία περιλαμβάνονται ο «κοινός νους» και η «ευθυκρισία», 
δηλαδή η ικανότητά τους να ανθίστανται και να θέτουν τις συνθήκες ὐπαρξής 
τους σε νέους όρους. 

Μεγάλη σημασία έχει για τον Γκράμσι η τεχνική, επαγγελματική εκπαίδευση, η 
οποία ανυψώνει άµεσα και µε πρακτικό τρόπο το πνευματικό επίπεδο του 
προλεταριάτου, που ήταν καταδικασµένο να βρίσκεται έξω απὀ το χώρο της 
επεξεργασµένης κουλτούρας. Η µόνη σχέση που είχε η εργατική τάξη µε τον 
πνευματικό πολιτισμό ήταν αυτή, που συντελούνταν µέσω των Λαϊκών 
πολιτιστικών στοιχείων, της Θρησκείας και της συνδικαλιστικής, κομματικής 
κουλτούρας των πολιτικών οργανώσεων και θεσμών. Μέσω της κατάρτισης 
ικανοποιείται η ανάγκη της καθοδήγησης των εργατών, για να αποκτήσουν 
αυτογνωσία της ὐπαρξής τους και της λειτουργικότητάς τους. 

Σύμφωνα µε τον Γκράμσι, η αντίληψη της κουλτούρας ως κατάρτιση συνδέεται 
µετην προοπτική του σοσιαλισμού, διότι βασίζεται στην ουσιαστική πολιτική και 
πολιτιστική ισότητα μεταξύ των ανθρώπων ανεξάρτητα από την κοινωνική 
προέλευσή τους. Ο Γκράµσι θεωρεί ότι η κουλτούρα είναι συνώνυμο της 
κριτικότητας, δηλαδή της απόκτησης της συνείδησης του εγώ και συσχετίζεται 
στενά µε τον σοσιαλισμό, ο οποίος µε την κριτική που ασκεί στον καπιταλιστικό 
πολιτισμό προτρέπει το προλεταριάτο στον σχηματισμό µιας ανθρώπινης 
συνείδησης και στην απελευθέρωσή του από την άγνοια. 

Ο Γκράµσι υποστηρίζει ότι η κουλτούρα των εξαρτηµένων τάξεων, δηλαδή 
αυτών που δεν έχουν συνείδηση του εαυτού τους, είναι ετερογενής, επειδή σε 
αυτήν συνυπάρχουν η επίδραση της κυρίαρχης τάξης και προηγούμενα 
πολιτιστικά κατάλοιπα. Ο τρόπος αυτός πολιτιστικής συμπεριφοράς δέχεται 
στοιχεία απὀ την κυρίαρχη κουλτούρα, για να τα επεξεργαστεί και να τα 
συνδυάσει, έτσι ώστε πολλές φορές να πάρουν διαφορετική, ακόµα και αντίθετη 
σημασία. Ἡ κουλτούρα προωθείται απὀ την εργατική τάξη, όταν γίνεται 
αυτόνομη, κριτικά ενοποιημένη και βρίσκει τη δική της ενσυνείδητη έκφραση στο 
μαρξισμό, που είναι η µόνη αντίληψη, ικανή να αποκαταστήσει µία νέα 
πνευματική ενότητα ανάµεσα στην κουλτούρα, στους διανοούμενους και τις 
μάζες. Σε αυτό το σηµείο πραγματοποιείται ως αποτέλεσµα µίας αδιάκοπα 
ανανεούµμενης διαδικασίας η σύνδεση Θεωρίας και πράξης, η οποία 
κατευθύνεται απὀ το επαναστατικό κόμμα. 


Στα «Τετράδια της φυλακής» ο Γκράμµσι, ἐμβαθύνοντας στη θεματική των 
πολιτικών του εμπειριών, τοποθετεί τη δηµιουργία και τη διάδοση της νέας 
κουλτούρας ως αντίληψη, η οποία επηρεάζει την προσωπικότητα των ατόμων 

και τα προσανατολίζει στη δράση, στο ευρύ πλαίσιο στης φιλοσοφίας της 
πράξης. Δεν πρόκειται για µία απλή εκπαιδευτική ενέργεια απέναντι σε δεκτικές 
και παθητικές μάζες. Για τον Ιταλό στοχαστή, είναι απαραίτητο η όλη 
προσπάθεια να συµβαδίσει ταυτόχρονα µε µία νέα κουλτούρα, σύγχρονες ιδέες, 
καινούριους θεσμούς και να ξεκινήσει απὀ συγκεκριµένα προβλήµατα των 
λαϊκών τάξεων. Ο εργαζόμενος µε τη συµµετοχή του στην επεξεργασία των 
λύσεων των καθημερινών βιοτικών του αναγκών, απορρίπτει τις σχεδόν 
άµορφες τοποθετήσεις του και φτάνει σε ένα κριτικό επίπεδο κουλτούρας. Έτσι 
υλοποιείται ὡς νέος άνθρωπος, γνώστης της θέσης του στην ιστορία και της 
ιδιότητάς του ως µέλους µίας προοδευτικής τάξης, που προορίζεται να 
κατακτήσει, να διαχειριστεί την κοινωνία και να γίνει ηγετική. 

Η πολιτική κουλτούρα µίας κοινωνίας συνίσταται στην αντίθεση διαφορετικών 
ηγεµονικών στρατηγικών, που έχουν ως φορείς άτοµα, οµάδες, θεσμούς, τάξεις. 
Μέσα από την αντίθεση αναδύονται εναλλακτικές οργανωτικές µορφές και 
διάφοροι τρόποι εσωτερίκευσης της κοινωνικής, πολιτικής πραγματικότητας. Η 
πολιτική κουλτούρα αναπτύσσεται και δοµείται σύµφωνα µε την εσωτερική 
δυναµική μίας διαδικασίας που συγκροτεί την ιδιαιτερότητα της κάθε 
πολιτισμικής ολότητας, αναδεικνύοντας τις αντιφάσεις τῆς. Αποτελεί το µέσο 
αλληλοκαθορισμού δράσης και δοµής, τον τρόπο κοινωνικής, πολιτικής 
άρθρωσης ατόμου και ομάδας, κυρίαρχου και κυριαρχούµενου µέσα σε ένα 
συγκεκριµένο ιστορικό πλαίσιο. 


Οι τύποι των διανοουμένων και ο κοινωνικοπολιτικός τους ρόλος 

Το θέµα των διανοουμένων και η διεργασία διαμόρφωσης τους κατέχει 
σηµαντική θέση στην προβληματική του Γκράµσι για την Ηγεμονία και το 
Κράτος. Στηριγµένος στις µεθοδολογικές βάσεις του Μαρξ και του Λένιν, 
αναλύει διεξοδικά το πρόβλημα των διανοουμένων και µε πρωτοτυπία διερευνά 
τις ποικίλες όψεις του, προτείνοντας µία καινούρια αντίληψη για τον 
διανοούμενο. 


Την εποχή του Γκράμσι, οι εξελίξεις που είχαν συντελεστεί κυρίως στον 
πνευματικό τοµέα καθιστούσαν το ζήτημα των διανοουμένων ένα απὀ τα πιο 
ενδιαφέροντα των θεωρητικών συζητήσεων των συγχρόνων του. Η διάδοση της 
παιδείας, των µέσων μαζικής ενημέρωσης και της επιστημονικής, τεχνικής 
προόδου είχαν διευρύνει σηµαντικά τον κοινωνικό ρόλο της διανόησης. Η κρίση 
του καπιταλισμού, που είχε ξεσπάσει µε τον Α᾿ Τιαγκόσμιο Πόλεμο, σε 
συνδυασμό µετις πολιτικές µεταβολές, οι οποίες ακολούθησαν την Οκτωβριανή 
Επανάσταση, έθετε υπό αμφισβήτηση και επανεξέταση το σύστημα των 
αστικών αξιών και την στάση της διανόησης απέναντι στις πολιτικές και 
κοινωνικές µεταλλαγές. 


Ο Γκράμσι ασκεί κριτική στην τρέχουσα, ἐμπειρική έννοια του διανοούµενου, η 
οποία αναφέρεται σε έναν άνθρωπο, που η µόρφωση και η ειδίκευσή του 
επιτρέπουν να ασκεί µια πνευματική εργασία. Αποκαλεί «κοινωνική ουτοπία» 
τις αντιλήψεις σύμφωνα µε τις οποίες οι διανοούμενοι θεωρούνται 
«ανεξάρτητοι, αυτόνομοι, εφοδιασµένοι µε ιδιαίτερα γνωρίσματα» και 
εντάσσονται σε µία αδιάκοπη ιστορική συνέχεια. Αποκαλύπτει ότι πίσω από την 
«ανιδιοτέλεια» της αστικής διανόησης, την «αδιαφορία» για την πολιτική 

υπάρχει µία προσπάθεια διατήρησης της ηγεμονίας της αστικής τάξης, µία 
σαφέστατη πολιτική τοποθέτηση και τελικά µία ιδεολογία. Σύμφωνα µε τον 
Γκράμσι, οι διανοούμενοι πρέπει να ενταχθούν στο επαναστατικό κίνηµα, να 
συνδεθούν µε την εργατική τάξη και να ενστερνιστούν την προοπτική του 
σοσιαλισμού. 

Με κριτήριο τη διαφορετική ιστορική διαδικασία διαμόρφωσης των 
διανοουμένων, ο Γκράµσι επισημαίνει δύο γενικές κατηγορίες τους, τους 
οργανικούς και τους παραδοσιακούς. Κάθε κοινωνική ομάδα που γεννιέται και 
διαμορφώνεται, εκτελώντας µία Λειτουργία στο πεδίο της οικονοµικής 
παραγωγής, «δημιουργεί µαζί της οργανικά ένα ή περισσότερα στρώματα 
διανοουμένων, που τής προσδίδουν ομοιογένεια και συνείδηση της αποστολής 
της σε οικονομικό, κοινωνικό και πολιτικό επίπεδο». Όι κεφαλαιοκράτες 
σχηματίζουν τους οργανικούς διανοούμενους, όπως τεχνικούς, επιστήμονες και 
πολιτικούς, που είναι στενά συνδεδεμένοι µε την παραγωγική λειτουργία της 
καπιταλιστικής οικονοµίας. Κάθε επιχειρηματίας, κατά τον Γκράμσι, είναι µία 
µορφή οργανικού διανοούµενου, διότι διαθέτει κάποιες οργανωτικές ικανότητες, 
σε ό,τι αφορά στην επιχείρησή του καιτην πελατεία του. 


Επιπλέον, κάθε κοινωνική τάξη, όταν επεξεργάζεται την πολιτική και 
πολιτιστική της Ώηγεµονία, δημιουργεί τα δικά της στελέχη και «βρίσκει 
ταυτόχρονα κατηγορίες διανοούµενων απὀ την προηγούµενη οικονομική δοµή, 
τους παραδοσιακούς, που εμφανίζονται ως αντιπροσωπευτικοί µίας 
αδιάσπαστης ιστορικής συνέχειας». Οι παραδοσιακοί διανοούμενοι εντάσσονται 
στο πλέγμα των κοινωνικών, οικονομικών, ιδεολογικών σχέσεων του 
καπιταλισμού και υποτάσσονται στα συμφέροντα της κοινωνικής τάξης, που 
σταδιακά κυριαρχεί σε όλα τα επίπεδα, από το οικονομικό έως το πολιτικό και 
αφομοιώνει το στρώμα της παραδοσιακής διανόησης. Η διάκριση αυτή του 
Γκράμοσι είναι θεμελιώδης για την πολιτική του θεωρία και αποτελεί τη βασική 
προὐπόθεση για την αρτιότερη κατανόηση του κοινωνικού ρόλου των 
διανοουμένων και της μετάβασης απόὀ ένα κοινωνικό σχηµατισµό σε κάποιον 
άλλο. 


Ο Γκράμσι θεωρεί ότι στην Ιταλία οι παραδοσιακοί διανοούμενοι, µέσα στους 
οποίους συγκαταλέγεται και ο κλήρος, είναι ουμανιστικού τύπου. Ένα µεγάλο 
µέρος των παραδοσιακών διανοούµενων είναι αγροτικής προέλευσης, δηλαδή 
εμφανίζονται «προσκολληµένοι στην αγροτική κοινωνική µάζα και στον 
πληθυσμό των μικρών αστικών κέντρων, που δεν τὰ έχει κατεργαστεί και 
κινητοποιήσει ακόµη το σύστημα». Αυτός ο τύπος διανοουµένου φέρνει σε 
επαφή την αγροτική µάζα µε την κρατική ή τοπική διοίκηση και επομένως 
επιτελεί µια λειτουργία πολιτικής διαµμεσολάβησης. Οι χωρικοί θαυμάζουν, αλλά 
και συγχρόνως προσποιούνται ότι περιφρονούν την κοινωνική θέση του 
διανοουµένου και γενικότερα του κρατικού Λλειτουργού. Για τον Γκράµσι κάθε 
οργανική εξέλιξη των αγροτικών μαζών συνδέεται ως ένα βαθµό µε τα 
κινήματα των διανοουμένων και εξαρτάται από αυτά. 

Ο Γκράμσι αντιμετωπίζει τον συνδετικό και οργανωτικό ρόλο των διανοουμένων 
στο εποικοδόµηµα µε βάση τη διάκρισή του σε δύο επίπεδα, στην ιδιωτική 
κοινωνία, η οποία αντιστοιχεί στην ηγεμονία της κυρίαρχης τάξης πάνω στην 
κοινωνία και στην πολιτική κοινωνία ή το Κράτος, που αναφέρεται στην άµεση 

κυριαρχία, τη διοίκηση και το νοµικό καθεστώς. Έργο των διανοουμένων στο 
επίπεδο της Ηγεμµονίας είναι η εξασφάλιση της «αυθόρμητης συγκατάθεσης» 
του πληθυσμού στην καθοδήγηση της κοινωνικής ζωής απὀ την κυρίαρχη τάξη. 
Η λειτουργία των διανοουμένων που έχουν αναλάβει τον μηχανισμό κρατικής 
βίας είναι να επιδιώκουν µε νόμιμο τρόπο την πειθαρχία των οµάδων, οι οποίες 
δεν δίνουν την παθητική ή ενεργητική τους συγκατάθεση ιδίως σε περιόδους 
κρίσεων. 

Κεντρικό σηµείο της προβληµατικής του Γκράµσι είναι το πρόβλημα της 
δημιουργίας ενός νέου τύπου διανόησης. Το πρόβλημα αυτό αποτελεί τον 
ουσιαστικό όρο της επαναστατικής αλλαγής και βρίσκεται σε συνάρτηση µε την 
κοινωνική αποστολή της εργατικής τάξης, την προοπτική της ανατροπής τῆς 
διάκρισης ανάµεσα στη χειρωνακτική και τη διανοητική εργασία. Βασικό υλικό 
διαμόρφωσης του διανοουµένου νέου τύπου είναι η διανοητική ικανότητα που 
υπάρχεισε κάποιο βαθµό ανάπτυξης σε κάθε άνθρωπο ανεξαιρέτως. 

Ο Γκράμµσι έχει καταλήξει στο συμπέρασμα, σύμφωνα µε το οποίο κάθε 
άνθρωπος είναι διανοούμενος, µε την έννοια ότι εκφράζει έστω και ελάχιστη 
διανοητική δραστηριότητα, αλλά δεν έχουν όλοι θέση διανοουµένου στην 
κοινωνία. Στη σκέψη του Γκράμµσι ο ουµανισµός συνδυάζεται µε την τεχνική 
εκπαίδευση και ο διανοούμενος µε την αντιπροσωπευτική µορφή του Λλογίου 
αντικαθίσταται απὀ έναν διανοούµενο, ο οποίος, ὡς στέλεχος τῆς κοινωνίας και 
ενός ηγεμονικού σχηματισμού, αντιμετωπίζει τα πραγματικά προβλήµατα του 
λαού, αναλαμβάνοντας µία ηγετική, οργανωτική και εκπαιδευτική λειτουργία. Ο 
διανοούμενος νέου τύπου έχει την ικανότητα του ηγέτη, είναι ένας ειδικός 
πολιτικός, που αγωνίζεται καθημερινά για την ιδεολογική κατάκτηση των 
παραδοσιακών διανοουμένων καιτην ηγεμονία της τάξης του. 


Οι προβληματισμοί και οι προτάσεις του Γκράµσι για τον θεσµό του 
πολιτικού κόμματος 

Ο Γκράμσι επεξεργάζεται τα ζητήματα που αναφέρονται στο πολιτικό κόμμα, 
έχοντας ὡς βάση τις προσωπικές του εμπειρίες, τους πολιτικούς του αγώνες και 
τις ιστορικές, θεωρητικές του γνώσεις. Αντιλαµβάνεται πάντοτε το πολιτικό 
κόμμα σε συνάρτηση µε το Κράτος, σε άµεση αντιπαραβολή µε την 
επιστημονική κουλτούρα και βλέπει σε αυτό το πρόπλασµα της κρατικής δομής. 
Το κόµµα της εργατικής τάξης συνδέεται µε τα υπόλοιπα στρώματα της 
κοινωνίας, µε το τµήµα που έχει απομείνει απὀ το παρελθόν, όπως τους αγρότες 
και τους τεχνίτες και µε τους διανοούμενους, οι οποίοι αντιπροσωπεύουν την 
πολιτιστική του συνέχεια. Κατά την ανώτερη φάση ανάπτυξής του, το πολιτικό 
κόμμα δεν ισχυρίζεται ότι εκφράζει αποκλειστικά µία κοινωνική τάξη, αλλά 
παρουσιάζει ένα πρότυπο γενικής αναδιάρθρωσης της κοινωνίας και του 
Κράτους. Αποτελεί µία προσπάθεια συναδέλφωσης και επανενοποίησης του 
Κράτους µε την κοινωνία, η οποία επαναθέτει το πρόβλημα της κατάργησης του 
Κράτους, µέσω της οικοδόμησης µίας κοινωνίας, ικανής να αυτοδιαχειρίζεται 
κάθε θέµα που την αφορά. 

Ο Γκράμσι θεωρεί ότι το πολιτικό κόµµα είναι συγχρόνως τµήµα της κοινωνικής 
τάξης που εκπροσωπεί και η πρωτοπορία της, προσδιορίζοντάς το ως «κόμμα- 
φίλτρο». Πρόκειται για µία αντλία εισροής-εκροής, η οποία εκφράζει, καθοδηγεί 

τους οπαδούς του κόμματος και προσλαμβάνει απὀ τη µάζα υλικό προς 
επεξεργασία. Ἐπιλέγει το πρότυπο του «κόμματος-φίλτρου», ενός κόμματος 
μαζών που παράγει στελέχη, αφού προηγουμένως μελέτησε σε βάθος την 
ανεπτυγμένη κοινωνία της Δύσης και συνειδητοποίησε ότι η υποκατάσταση του 
καπιταλισμού είναι δυνατή, µόνο εάν το σοσιαλιστικό κίνηµα επιτύχει έναν 
υψηλό βαθµό γενικής, πολιτιστικής καθοδήγησης. 

Σύμφωνα µε τον Γκράμσι, το κόµµα των εργαζομένων πρέπει να εφαρμόσει µία 
πολιτική, η οποία ενώ αποτυπώνεται στο παρόν, παράλληλα απελευθερώνει το 
παρελθόν και ανοίγει τον δρόµο για το µέλλον. Οφείλει να είναι οργανωτικός 
και όχι εκτελεστικός μηχανισμός, ο οποίος να έχει ένα συγκεκριµένο ιδεολογικό 
πρόγραμμα, να διευθύνει την κοινωνία, δίχως να διατάζει και να εξασφαλίζει 
την υπακοή, δίχως να καταφεύγει στον καταναγκασμό. Ο Γκράμσι, αναλύοντας 
τις λειτουργίες ενός κόμματος, υποστηρίζει ότι δεν περιορίζονται µόνο στην 
πολιτική του λειτουργία µετη στενή έννοια του όρου, αλλά καλύπτουν ένα πολύ 
εκτεταμένο φάσμα, δηλαδή µπορεί να είναι παιδαγωγικές, πολιτιστικές και να 
αφορούν την υπεράσπιση ενός ορισμένου νομικού και πολιτικού καθεστώτος. 


Ο Ιταλός στοχαστής διακρίνει τρία βασικά στοιχεία, που αποτελούν 
προὐποθέσεις τῆς ύπαρξης ενός κόµµατος, τη βάση, την ηγεσία και τα µεσαία 
στελέχη. Ἡ βάση του κόμματος απαρτίζεται απὀ ανθρώπους κοινούς, των 
οποίων η συµµετοχή είναι αποτέλεσµα της πειθαρχίας τους και της σταθερής 
πίστης τους σε µία συγκεκριμένη ιδεολογία. Ἡ ηγεσία αποτελείται απὀ τις 
δυνάµεις εκείνες, που παίζουν αποφασιστικό ρόλο στη δηµιουργία, στη 
διατήρηση του κόμματος και έχοντας συνείδηση των προβλημάτων που 
εκφράζει η βάση, την οργανώνουν και τη μορφοποιούν. Τα µεσαία στελέχη 
συνδέουν οργανωτικά και ιδεολογικά το πρώτο στοιχείο του κόμματος µε το 
δεύτερο. Όι λειτουργικές σχέσεις μεταξύ των τριών αυτών στοιχείων, 
εξασφαλίζουν την ενότητα της οργάνωσης και την πειθαρχία µε το δημοκρατικό 
συγκεντρωτισµό, που επικρατεί στο εσωτερικό του κόμματος και συνθέτει 
οργανικά αποσπασµένα άτοµα ή διάσπαρτες οµάδες σε έναν κοινό σκοπό. 

Ο Γκράμσι τονίζει, ακόµη, το γεγονός ότι το πολιτικό κόµµα της εργατικής τάξης 
είναι ο χώρος διαμόρφωσης των οργανικών της διανοούµενων, οι οποίοι µέσα σε 
αυτό αποκτούν ένα ανώτερο μορφωτικό πολιτικό επίπεδο και µία γενικότερη 
θεώρηση της ιστορικής εξέλιξης. Στο πλαίσιο του κόµµατος συναντώνται οι 
παραδοσιακοί διανοούμενοι µε τους οργανικούς και οι τελευταίοι ανάγονται σε 
κομματικά στελέχη που είναισε θέση να αναλάβουν µία κρατική λειτουργία. Για 
να απελευθερωθεί το προλεταριάτο απὀ τις προκαταλήψεις που το κρατούν 
υποτελές στην αστική ιδεολογική Ηγεμονία, ο Γκράμσι θεωρεί ότι το κόµµα των 
εργαζομένων πρέπει να εξελιχθεί σε ένα κόμμα οργανικών διανοούµενων. Το 
τελευταίο θα ενσωματώσει όλα τα διάσπαρτα στοιχεία που υπάρχουν στη λαϊκή 
κουλτούρα, θα αυτονοµηθεί από τους οργανικούς δεσμούς του µε το κράτος και 
τους θεσμούς του και θα επεξεργαστεί ένα δυναμικό, ολικό και ηγεµονικό σχέδιο 
για το μέλλον. 


Αντί Επιλόγου 
Συμπερασματικά θα μπορούσε να υποστηριχθεί ότι ο Γκράµσι άσκησε µεγάλη 
επιρροή στην επιστήµη τῆς πολιτικής κοινωνιολογίας και το όνομά του αποτελεί 

σταθερό σηµείο αναφοράς στην παγκόσμια μαρξιστική κουλτούρα. Όι 
αντιλήψεις του για την Ηγεμονία, το Κράτος και τον πολιτισμό αποκτούν 
ξεχωριστή επικαιρότητα και ιδιαίτερο ενδιαφέρον στην εποχή µας, η οποία 
δονείται από την πολιτιστική παγκοσμιοποίηση και την ιδεολογική µαζοποίηση 
των δυτικών κοινωνιών. Στη θεωρία του επιτυγχάνεται η σύνδεση των εννοιών 
της πολιτικής απελευθέρωσης, της ιστορικότητας, του σοσιαλισμού και της 
πράξης. Στο έργο του διαφαίνονται ο πλούτος των εφαρμογών και η ευρύτητα 
των θεμάτων τῆς υλιστικής του αντίληψης, η πρωτοτυπία των τοποθετήσεών 
του, στις οποίες η διαλεκτική σχέση ανάµεσα στη δράση, στη βούληση των 
ανθρώπων και στις αντικειμενικές συνθήκες καθορίζεται δίχως αφορισμούς και 
δογματισμούς. Επιπλέον, τα πολιτικά του κείµενα προσφέρουν πολύτιμο υλικό 
για την ιστορία τῆς Ιταλίας, λειτουργώντας ως πηγή και ερμηνευτική απόδειξη. 

